和錢員外早冬玩禁中新菊
作者：白居易
朝代：唐

paragraphs: 禁署寒氣遲，孟冬菊初坼。
新黃間繁綠，爛若金照碧。
仙郎小隱日，心似陶彭澤。
秋憐潭上看，日慣籬邊摘。
今來此地賞，野意潛自適。
金馬門內花，玉山峰下客。
寒芳引清句，吟玩煙景夕。
賜酒色偏宜，握蘭香不敵。
淒淒百卉死，歲晚冰霜積。
唯有此花開，殷勤助君惜。